‘อมตะ’สนทวายเวียดนามรอภาษี
อมตะสนใจลงทุนนิคมฯ ทวายในพม่า ส่วนเวียดนามอยากให้รัฐบาลปลดล็อกภาษีสร้างแรงจูงใจลงทุน ปีนี้รับรายได้ขายที่ดินสูงลิ่ว 6,700 ไร่
22 ก.พ. 2555

อมตะสนใจลงทุนนิคมฯ ทวายในพม่า ส่วนเวียดนามอยากให้รัฐบาลปลดล็อกภาษีสร้างแรงจูงใจลงทุน ปีนี้รับรายได้ขายที่ดินสูงลิ่ว 6,700 ไร่
นายวิบูลย์ กรมดิษฐ์ ประธานเจ้าหน้าที่ปฏิบัติการ บริษัท อมตะ คอร์ปอเรชัน (AMATA) เปิดเผยว่า บริษัทมีความสนใจเข้าไปเป็นผู้พัฒนานิคมอุตสาหกรรมทวายในพม่า ถือเป็นโอกาสของอมตะ และรองรับการเปิดเสรีอาเซียน จะช่วยให้เกิดการเชื่อมโยงระหว่างภูมิภาคเกิดขึ้น
สำหรับความคืบหน้าพัฒนานิคมอุตสาหกรรมในประเทศเวียดนามโครงการที่ 2 นั้น ภายหลังได้รับใบอนุญาตจากรัฐบาลเวียดนามเมื่อปลายปี 2554 แล้ว หลังจากนี้อมตะคงจะจัดทำแผนพัฒนา (มาสเตอร์แพลน)
ทั้งนี้ ข้อจำกัดประการหนึ่งสำหรับการลงทุนในประเทศเวียดนามคือสิทธิประโยชน์ทางภาษี ซึ่งหากรัฐบาลเวียดนามสามารถปรับปรุงให้อยู่ในระดับน่าสนใจจะช่วยดึงดูดการลงทุนได้เป็นอย่างมาก ซึ่งประเด็นนี้ทางอมตะก็ให้ความสำคัญและคอยติดตาม
ปัจจุบัน อมตะมีงานในมือ 3,700 ล้านบาท คาดว่าจะสามารถโอนและรับรู้เข้าเป็นรายได้ให้กับบริษัทในปีนี้ทั้งหมด และเมื่อรวมกับยอดขายในปีนี้ ซึ่งตั้งไว้จำนวน 3,000 ไร่ น่าจะทำให้รายได้ของบริษัทมีการขยายตัวที่ดี และคาดว่ากำไรขั้นต้น (มาร์จิน) จะมีการขยายตัว 40-50% ในปีนี้ ยอดขายที่ดินที่มีการขยายตัวสูงมาก คาดว่าจะทำให้สัดส่วนขยายตัวเป็น 80% จากปีที่ผ่านมา 60%
“ขณะนี้มีลูกค้าในมือประมาณ 3,000 ไร่แล้ว และยอดขายในช่วง 2 เดือนนี้ได้มีการขายและเซ็นสัญญาไปแล้ว 22-230 ไร่ หลังจากไตรมาส 2 คงจะพิจารณาทบทวนเป้าหมายของบริษัทอีกครั้ง สำหรับอุตสาหกรรมที่มาแรงยังคงเป็นกลุ่มยานยนต์ เพราะขณะนี้มีการเพิ่มกำลังการผลิตแล้ว” นายวิบูลย์ กล่าว
ปัจจุบัน อมตะมีที่ดินรวม 1.4 หมื่นไร่ ยังสามารถรองรับการขายได้อีก 34 ปี ซึ่งหากเหลือที่ดิน 1,000-2,000 ไร่ คงเริ่มคิดมองหาที่ดินอย่างจริงจัง อย่างไรก็ตาม การขยายพื้นที่วิธีที่ดีที่สุดคือขยายเพิ่มจากพื้นที่เดิม แต่หากมีอุปสรรคอาจมีแนวคิดจัดหาที่ตั้งนิคมฯ แห่งใหม่ แต่คงจะอยู่ในโซนพื้นที่ภาคตะวันออก
ด้านบริษัทหลักทรัพย์ บัวหลวง ได้ปรับคำแนะนำหุ้น AMATA จาก “ขาย” เป็น “ซื้อ” หุ้น และเพิ่มราคาเป้าหมายปีนี้ขึ้นเช่นกันเป็น 19.80 บาท จาก 10.60 บาท หลังแนวโน้มกำไรน่าจะโตต่อเนื่องไปถึงอีก 23 ไตรมาส และดูเหมือนว่าปีนี้จะเป็นปีที่ดีที่สุดของอมตะ